Jørn Dohrmann

Jørn Dohrmann (født 1969) er en dansk politiker (DF) som var medlem av det danske Folketinget 2001–2014 og medlem av Europaparlamentet 2014–2019.

Han er sønn av bøndene Olav og Birthe Dohrmann og nevø av tidligere folketingsmedlem Helge Dohrmann. Etter folkeskolen gikk han i lære som mekaniker i Haderslev. Han var reisemontør for MAN-lastebiler og frilansmontør i Sveits, Tyskland og Australia 1989–1994. Dohrmann videreutdannet seg til automatikkmekaniker ved GKN Wheels Nagbøl i Lunderskov 1994–1998. Han er gift, har barn, og driver den 950 dekar store gården Drenderup ved Vamdrup.

Dohrmann begynte sitt politiske virke i Dansk Folkepartis Ungdom. Han var valgt til Folketinget fra Vejle amtskrets 2001–2007, etter å ha blitt nominert fra Juelsminde og Kolding kretser. Etter strukturreformen var han valgt til Folketinget fra Sydjyllands storkrets 2007–2014, etter å ha blitt nominert fra Sønderborg krets. Dohrmann var partiets miljøvernpolitiske ordfører, og ledet Folketingets matvare-, landbruks- og fiskeriutvalg 2007–2009. Han var medlem av Vamdrup kommunestyre 2001–2006 og etter kommunesammenslåingen medlem av Kolding kommunestyre 2006–2014. Som medlem av Europaparlamentet 2014–2019 var han medlem av komiteen for miljøvern, folkehelse og matsikkerhet og tilsluttet Alliansen av konservative og reformatorer i Europa. Han stilte ikke til gjenvalg til Europaparlamentet i 2019, og trakk seg tilbake fra politikken.

I 2012 ble han utnevnt til ridder av Dannebrogordenen.

 Referanser 

 Eksterne lenker 



Kategori:Danske medlemmer av Europaparlamentet
Kategori:Folketingsmedlemmer fra Dansk Folkeparti
Kategori:Danske bønder
Kategori:Riddere av Dannebrogordenen‎
Kategori:Personer fra Kolding